Ir-Regolament tal-Kummissjoni (KE) Nru 2243/2001
tas-16 ta' Novembru 2001
li jemenda r-Regolament tal-Kunsill (KE) Nru 1420/1999 u r-Regolament tal-Kummissjoni (KE) Nru 1547/1999 fir-rigward ta' vjeġġi ta' ċerti tipi ta' skart għall-Kamerun, il-Paragwaj u Singapore
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kummissjoni (KEE) Nru 259/93 ta' l-1 ta' Frar 1993 dwar is-superviżjoni u l-kontroll ta' vjeġġi ta' skart fi, għal u mill-Komunità Ewropea [1], kif l-aħħar emendat bir-Regolament (KE) Nru 1999/816 [2], u b'mod partikolari l-Artikolu 17(3) tiegħu,
Wara li kkunsidrat ir-Regolament tal-Kummissjoni (KE) Nru 1420/1999 tad-29 ta' April 1999 li jistabbilixxi regoli u proċeduri komuni li għandhom japplikaw għat-trasport ta' ċerti tipi ta' skart lejn ċertu pajjiżi mhux ta' l-OECD [3], kif l-aħħar emendat bir-Regolament tal-Kunsill (KE) Nru 1800/2001 [4], u b'mod partikolari l-Artikolu 3(5) tiegħu,
Billi:
(1) F'Jannar 2000, il-Kummissjoni Ewropea bagħtet note verbale lill-pajjiżi kollha mhux ta' OECD (inklużi l-Ungerija u l-Polonja, li s'issa għadhom ma applikawx id-Deċiżjoni ta' OECD C(92)39 finali). L-għan ta' dan in-note verbal kien tripplu: (a) li javża lil dawn il-pajjiż bir-Regolamenti ġodda tal-Komunità; (b) li jitlob għall-konferma tal-posizzjonijiet rispettivi kif imniżżla fl-annessi li jinsabu mat-Regolament (KE) Nru 1420/1999 u r-Regolament tal-Kummissjoni (KE) Nru 1547/1999 tat-12 ta' Lulju 1999 li jistabbilixxi l-proċeduri ta' kontroll taħt ir-Regolament tal-Kunsill (KEE) Nru 259/93 li japplika għal vjeġġi ta' ċerti tipi ta' skart għal ċerti pajjiżi li għalihom id-Deċiżjoni OECD C(92) 39 finali ma tapplikax [5], kif l-aħħar emendat bir-Regolament (KE) Nru 1800/2001; u (c) li jkollhom tweġiba minn dawk il-pajjiżi li ma weġbux fl-1994.
(2) Fost il-pajjiżi li wieġbu, il-Paragwaj avża lill-Kummissjoni li l-importazzjoni ta' ċertu skart elenkat fl-Anness II li jinsab mar-Regolament (KEE) Nru 259/93 huwa aċċettat mingħajr proċedura ta' kontroll. Dwar l-iskart l-ieħor, indikaw li l-posizzjoni tagħhom ma nbidlitx (tweġiba ta' l-1 ta' Marzu 2000).
(3) Is-Singapore innotifika lill-Kummissjoni li l-importazzjoni ta' ċertu skart elenkat fl-Anness II li jinsab mar-Regolament (KEE) Nru 259/93 huwa aċċettat jew mingħajr kull proċedura ta' kontroll jew wara l-proċedura li tapplika għall-iskart elenkat fl-Anness III li jinsab ma' l-istess Regolament ("proċedura għambra"). Dwar l-iskart l-ieħor, indikaw li l-posizzjoni tagħhom ma nbidlitx (tweġiba ta' l-ta' Jannar 2001).
(4) Skond l-Artikolu 17(3) tar-Regolament (KEE) Nru 259/93, il-kumitat imwaqqaf bl-Artikolu 18 tad-Direttiva tal-Kunsill 75/442/KEE tal-15 ta' Lulju 1975 dwar skart [6], kif l-aħħar emendat bid-Deċiżjoni tal-Kummissjoni 96/350/KE [7], kien innotifikat bit-talba uffiċċjali tal-Paragwaj fit-8 ta' Frar 2001.
(5) Biex jingħata kont tas-sitwazzjoni l-ġdida f'dan il-pajjiż, huwa meħtieġ li jiġi emendat fl-istess waqt ir-Regolament (KE) Nru 1420/1999 u r-Regolament tal-Kummissjoni (KE) Nru 1547/1999.
(6) Dwar il-Kamerun huwa meħtieġ li tiġi emendata s-sezzjoni GA ta' l-Anness A li jinsab mar-Regolament (KE) Nru 1420/1999 biex tiġi żgurata konsistenza mar-Regolament (KE) Nru 1547/1999.
(7) Il-miżuri li għalihom jipporvdi dan r-Regolament huma skond l-opinjoni tal-Kumitat imwaqqaf bis-saħħa ta' l-Artikolu 18 tad-Direttiva 75/442/KEE,
ADOTTAT DAN IR-REGOLAMENT:
Artikolu 1
L-Annessi A u D li jinsabu mar-Regolament (KE) Nru 1547/1999 huma emendati kif imniżżel fl-Anness I li jinsab ma' dan ir-Regolament.
Artikolu 2
L-Anness A jinsab mar-Regolament (KE) Nru 1420/1999 huma emendati kif imniżżel fl-Anness II li jinsab ma' dan ir-Regolament.
Artikolu 3
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-16 ta' Novembru 2001.